Z. Kramplová, poslankyňa: (2008-12-04):
Bola by som ešte radšej, keby táto novela zákona bola už pred mesiacom na stole tak, aby poľnohospodári si mohli zariadiť svoje aktivity ešte vo februári, kedy treba, aby vykonali určité opatrenia na to, aby mohli následne siať a aby sa mohli už v budúcom vegetačnom období, to znamená, v roku 2009 tešiť z toho, že môžu začať pestovať už aj konopu siatu a využiť tak možnosť ako zlepšiť možno aj zahraničnú obchodnú bilanciu Slovenskej republiky. Možno sa niektorí pýtate prečo? Nuž, pokiaľ ide o mak siaty, dorábame, pestujeme mak siaty asi na ploche 1 700 ha. V roku 2007 sme dosiahli najnižšie úrody a na potravinárske účely dovážame semená maku siateho, ale to, čo je najhoršie, 95 % makoviny, to znamená makovej slamy, Zentiva na svoje spracovanie dováža. A dováža túto makovú slamu hlavne z Českej republiky, kde Česká republika rovnako ako Slovensko, členská krajina Európskej únie dnes sa stáva veľkoproducentom maku a makovej slamy a pestuje mak takmer na 65 alebo 70 000 ha, a keď sa prejdete na jar po Morave, tak vidíte všade kvitnúť mak. Myslím, že ten pol krok, ktorý teraz robí ministerstvo zdravotníctva, dá nádej slovenským poľnohospodárom, pretože makové semeno sa stalo používateľné v potravinárstve už v ďalekej histórii, ale na druhej strane treba vidieť aj to, že mak je napríklad nahraditeľnou zložkou pri prijímaní vápnika. Možnože málokto vie to, že mak obsahuje až 12-krát viac vápnika ako mlieko a 3-krát viac vápnika ako syry. A súvisí to napríklad s mnohými alergiami hlavne u detí, ktoré nemôžu konzumovať mlieko, pretože mlieko obsahuje kazeín a kazeín viaže vápnik. Takže je to napríklad veľmi dobrá zložka stravy, ktorá môže riešiť aj túto situáciu, pokiaľ ide o dostatočný príjem vápnika ako u detí, tak aj u dospelých osôb. Za zmienku stojí to, že ja som bola trošku prekvapená, že ministerstvo zdravotníctva dáva zelenú konope siatej a pokiaľ ide o mak, tak tam je ešte veľmi, veľmi opatrné ministerstvo. Našla som si aj určité informácie, ktoré hovoria, prečo je ministerstvo zatiaľ veľmi opatrné, ale ja verím, že tak ako je dohoda medzi ministerstvom zdravotníctva a ministerstvom pôdohospodárstva, ten ďalší pol krok sa urobí možno v priebehu budúceho roka a ministerstvo zdravotníctva dospeje k podobným poznatkom ako v Českej republike, že mak siaty bude možné pestovať bez povolenia s tým, že bude to ohlasovacia povinnosť, ale na druhej strane bude zabezpečená bezpečnosť pestovania tejto plodiny s tým, že súčasne bude zabezpečené, aby bol zabezpečený majetok pestovateľov a rovnako aj sloboda pestovateľov. V Čechách proste tento systém funguje a myslím si, že v tomto by som bola rada, keby sme si aj my zobrali ten dobrý príklad, pretože mak siaty je dnes vysoko efektívnou plodinou a cena maku každým rokom stúpa, tak ako stúpa aj cena makovej slamy. A na Slovensku práve v dôsledku toho, že sme museli znížiť plochy pri pestovaní cukrovej repy takmer o 10 000 ha v súvislosti so vzdaním sa kvót, klimatické podmienky v týchto oblastiach, kde sa prestala pestovať cukrová repa, by sa mohol pestovať mak siaty, pretože tie klimatické podmienky zodpovedajú podmienkam cukrovej repy a myslím, že by to bola veľmi dobrá náhrada pre poľnohospodárov. Pokiaľ ide o konopu siatu, tu je veľmi dôležitý jeden veľký význam v tom, že konopa siata ako-taká je plodina, na ktorú je možné poberať dotácie z Európskej únie a sú to dotácie na plochu, to znamená na SAPS, ale aj dotácie ako energetickej plodiny a rovnako je možné zobrať podporu aj pri spracovaní vlákna. U nás sa momentálne konopa siata nepestuje. Ale verím, že tým uvoľnením, ktoré je cielené v tejto novele, konopa siata sa vráti do tých regiónov, kde sa pestovala pred 20. rokmi a zase dá možnosť poľnohospodárom, aby túto plodinu pestovali pri dodržaní určitých bezpečnostných podmienok, ale najmä, aby pestovali a používali také osivo, ktoré zabezpečí, že konopa siata nebude obsahovať viac ako 0,2 % THC, čo je veľmi dôležité a to je vlastne aj tá podmienka, ktorú nám dáva Európska únia, aby hranica 0,2 % tetrahydrocanabinolu sa neprekročila a aby sme sa nevymkli z možností, ktoré nám Európska únia dáva. V súčasnosti dovážame konopu siatu alebo vlákna konopy siatej a dovážame ich, či už je to pri výrobe pneumatík, rôznych vláknin, stavených materiálov a podobne a predpokladám, že konopa siata v budúcnosti zohrá veľmi dôležitú úlohu aj ako rastlina, ktorá je významná ako biomasa, pretože táto rastlina sa dá celá zužitkovať. Vytvára perfektné pôdne podmienky pre pestovanie, následné pestovanie napríklad pšenice na tých istých pôdach, ale čo je veľmi dôležité, vytvára predpoklady na to, aby sme v rámci využitia biomasy možno šetrili aj naše lesy, pretože celulózu, ktorú obsahuje konopa siata alebo stonky konopy siatej, tak v podstate dávajú možnosť jej využitia aj v celulózovom a papiernickom priemysle. Vážený pán minister, ja verím, že asi hlbšie sa budeme touto novelou zaoberať pri druhom čítaní. Možno, že ešte existujú maličkosti, ktoré by sme vedeli vylepšiť v rámci pozmeňujúcich návrhov, ale som nesmierne rada, že dávame slovenským poľnohospodárom nádej na to, že budú mať možnosť pestovať, či už mak alebo konopu siatu za prijateľnejších podmienok. Tie podmienky, ktoré sú dnes, sú skutočne likvidujúce pre poľnohospodárov, pretože nemôžu, alebo tie podmienky nedávajú možnosť, aby poľnohospodár mal záruku, že keď tento rok dostanem povolenie na mak alebo na konope, že aj na budúci rok budem môcť pestovať a budem môcť investovať do týchto dvoch plodín. Záverom by som rada zdôraznila, že nie som zástancom žiadnych omamných ani psychotropných látok, ale som zástancom toho, aby sme rozumne využívali plodiny, ktoré sa tu vždy využívali a ktoré sú určitou perspektívou aj pre slovenské poľnohospodárstvo, pre potravinársky priemysel, ale rovnako aj pre farmaceutický priemysel. Ďakujem. (Potlesk.)